Diari Oficial de la Generalitat Valenciana


Sumari del DOGV 5483, del 03-04-2007 (2007/2751)

ACORD de 21 de desembre de 2006, de la Mesa, sobre el Reglament de pensions parlamentàries i altres prestacions econòmiques dels exdiputats i les exdiputades de Les Corts.
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/a/2006/12/21/(1)/dof/vci/html**

### Dades del document

Número de DOGV
:   5483

Data del DOGV
:   03-04-2007

Secció del DOGV
:   I. DISPOSICIONS GENERALS

Número del document
:   2007/2751


Data del document
:   21-12-2006

Organisme emissor
:   Les Corts

Tipus de document
:   Acord

Anàlisi jurídica

 Descriptors 

:   * Corts Valencianes
    * segur d'invalidesa
    * parlamentari
    * legislació

La Comissió de Govern Interior, en la reunió del dia 16 d'octubre de 2006, es va assabentar del Reglament de pensions parlamentàries i altres prestacions econòmiques a favor dels exparlamentaris, aprovat per les meses del Congrés dels Diputats i del Senat en la reunió del dia 12 de juliol de 2006 (BOCG, secció Corts Generals, VIII legislatura, sèrie A, Activitats parlamentàries, núm. 278, de data 14 de juliol de 2006).  
La Comissió de Govern Interior, per unanimitat, va adoptar l'acord següent:  
1. Aprovar l'aplicació als exdiputats i exdiputades de les Corts Valencianes del règim de pensions parlamentàries i altres prestacions econòmiques en els mateixos termes que s'estableixen en el reglament aprovat per les meses del Congrés dels Diputats i del Senat en la reunió del dia 12 de juliol de 2006.  
2. Proposar a la Mesa de les Corts Valencianes que aprove el Reglament de pensions i altres prestacions econòmiques dels exdiputats de les Corts Valencianes, que s'adjunta a aquest acord, el qual, una vegada aprovat, es publicarà en el Butlletí Oficial de les Corts Valencianes i en el Diari Oficial de la Comunitat Valenciana.  
Els serveis jurídics han emès un informe inclòs en l'expedient i s'ha elevat a la Mesa de Les Corts perquè en prenga coneixement.  
La Mesa de Les Corts, a proposta de la Comissió de Govern Interior, i per tal d'adequar el sistema de pensions parlamentàries i prestacions econòmiques dels diputats i les diputades de Les Corts al que a partir de l'aprovació del reglament susdit s'aplicarà als diputats i senadors de les Corts Generals, en la reunió del dia 21 de desembre de 2006, ha adoptat per unanimitat el següent:  
ACORD  
1. Aprovar el Reglament de pensions parlamentàries i altres prestacions econòmiques dels exdiputats i les exdiputades de Les Corts, que s'adjunta com a annex d'aquest acord.  
2. Publicar aquest acord i el text del reglament aprovat en el Butlletí Oficial de les Corts Valencianes i en el Diari Oficial de la Comunitat Valenciana.  
3. La Mesa de Les Corts adoptarà les decisions necessàries perquè s'aplique el Pla de previsió social que hi ha establert en l'article 16 del reglament susdit.  
València, 21 de desembre de 2006   
El president,  
Julio de España Moya  
La secretària segona,  
Carmen Ninet Peña  
ANNEX   
Reglament de pensions parlamentàries i altres prestacions econòmiques a favor dels exdiputats de Les Corts, aprovat per la Mesa de Les Corts en la reunió del dia 21 de desembre de 2006  
Exposició de motius  
Aquest reglament cobreix una llacuna normativa que existeix des de l'aprovació del Reglament de Les Corts i dóna una cobertura jurídica sistemàtica a distintes situacions que la dedicació a l'activitat parlamentària produeix.  
La regulació de les pensions parlamentàries té com a objecte situar els parlamentaris espanyols en un nivell comparable a la mitjana dels països del nostre entorn. Per a això, s'articula un mecanisme que permeta que, en els supòsits en els quals els parlamentaris no arriben al límit màxim de percepció de pensions públiques, les cambres abonen la diferència entre aquest límit i la pensió rebuda pel sol·licitant. Sense perjudici d'això, i per als supòsits en els quals es donen situacions d'evident precarietat, s'estableixen fórmules que pretenen alleugerir-les; entre aquestes, la prevista en l'article 9 recull el sistema per complementar ingressos, que està en vigor des del 7 de juliol de 1987 en les Corts Generals.  
Per una altra banda, la dedicació a l'activitat política parlamentària obliga, en moltes ocasions, a qui forma part de les cambres a deixar la que ha estat la seua ocupació habitual, de manera que, quan es produeix el cessament, la tornada a aquella ocupació sol comportar diverses dificultats; potser la més rellevant n'és la mancança de cobertura per atur que afecta a qui exerceix el mandat parlamentari, sense menysprear, però, la necessitat de reciclatge professional, de represa de les activitats industrials o mercantils, i d'altres circumstàncies semblants. Amb aquesta finalitat s'estableix una indemnització per cessament, graduada en funció dels anys de dedicació a les cambres, i que, amb límits estrictes, permet afrontar les dificultats indicades. És també digne de destacar que aquest tipus d'indemnitzacions es donen en la majoria dels parlaments dels estats del nostre entorn.  
Finalment, el reglament aborda, dins d'una tendència absolutament general, la necessitat de donar suport al sistema públic de pensions amb les aportacions a plans privats de caràcter complementari.  
CAPÍTOL PRIMER  
Pensions parlamentàries  
Article 1  
Les Corts abonaran amb càrrec al seu pressupost una pensió a qui haja estat membre de Les Corts, en els termes que s'estableixen en aquest reglament.  
Article 2  
Tindran dret a obtenir la pensió parlamentària els exparlamentaris que hagen tingut la condició de diputats durant, si més no, set anys, sempre que es troben en alguna de les situacions següents:  
a) Que hagen complert 65 anys i obtingut la jubilació.  
b) Que hagen obtingut la jubilació anticipada, sempre que hagen complert 60 anys i hagen cotitzat durant 40 anys.  
c) Que hagen obtingut la declaració d'invalidesa permanent en els graus d'incapacitat permanent per a la professió habitual, incapacitat permanent absoluta o gran invalidesa.  
Article 3  
1. La quantia de la pensió parlamentària serà la diferència entre la quantia de la pensió o les pensions percebudes, si escau, d'altres sistemes distints a l'actual i la que resulte d'aplicar a la xifra anualment establerta com a límit màxim de percepció de pensions públiques els percentatges establerts en l'apartat 4 d'aquest article.  
2. A l'efecte, s'entendrà com pensió rebuda pel sol·licitant la que li abone qualsevol entitat pública.  
3. Així mateix, s'entendrà com pensió percebuda pel sol·licitant la satisfeta, per la mateixa contingència, per les mutualitats a les quals, per raons professionals, haguera pertangut i les quotes de la qual hagueren estat satisfetes amb càrrec als pressuposts de la cambra. En aquest cas, per a determinar la part de la pensió percebuda de la mutualitat que haurà de prendre's com a referència per a fixar la pensió parlamentària, es tindrà en compte la proporció entre el període de temps que la cambra va abonar les quotes i el temps total necessari per a causar la pensió.  
4. Els percentatges a què es refereix l'apartat 1 són els següents:  
a) De set a nou anys de mandat, el 80 per cent.  
b) Per més de nou anys i fins a onze anys de mandat, el 90 per cent.  
c) Per més d'onze anys de mandat, el 100 per cent.  
5. Donat cas que l'exparlamentari accedesca a la jubilació parcial, la quantia de la pensió parlamentària serà proporcional a la reducció de la seua activitat.  
Article 4  
1. Les sol·licituds les hauran de formular els interessats mitjançant escrit dirigit a la Mesa de Les Corts, i es presentaran en el Registre General de la institució.  
2. La sol·licitud haurà d'anar acompanyada d'un certificat de l'entitat pagadora de la pensió o les pensions que n'haurà d'acreditar la quantia.  
Article 5  
El lletrat major traslladarà a la Mesa, perquè les trameta a la Comissió de Govern Interior, les sol·licituds de concessió de les pensions parlamentàries.  
La Mesa podrà delegar l'acord de concessió en el president, sense perjudici que després puga ratificar-lo.  
Article 6  
Les sol·licituds aprovades tindran efecte des de la data de la presentació.  
CAPÍTOL SEGON  
Altres ajudes  
Article 7  
L'exparlamentari que, en el moment del cessament, haja complert 55 anys o els complesca l'any en què es produesca la dissolució de la cambra i manque d'una activitat professional o laboral permanent per compte propi o aliè, tindrà dret que Les Corts el mantinguen en situació d'alta en la Seguretat Social fins que complete el període de cotització necessari per a causar el dret a la pensió de jubilació, d'acord amb el conveni que Les Corts i la Seguretat Social tinguen subscrit.  
Article 8  
Una vegada conclòs el dret a percebre la indemnització per cessament d'activitat que es regula en el capítol tercer, en cas de manca provada d'ingressos o de patrimoni suficientment, l'exparlamentari al qual Les Corts mantinguen en situació d'alta en la Seguretat Social tindrà, a més, dret a percebre una ajuda equivalent al setanta per cent de l'assignació reglamentària fins que complete el període de cotització necessari per a causar el dret a la pensió de jubilació. La percepció de l'ajuda acabarà quan cessen les circumstàncies que la van motivar. A l'efecte, i sense perjudici que el beneficiari ho comunique, es procedirà a una revisió anual de les ajudes concedides.  
Article 9  
1. Els exparlamentaris als quals la duració del manament no els permeta obtenir la pensió parlamentària, com també, si escau, els cònjuges vidus o fills menors de 25 anys, podran sol·licitar a la Mesa la concessió d'una ajuda econòmica.  
2. La concessió d'aquesta ajuda tindrà el caràcter de graciable.  
3. La Mesa establirà la quantia de l'ajuda i les condicions per a accedir-hi.  
Article 10  
A la defunció de l'exparlamentari que haguera exercit el mandat durant, si més no, set anys, el cònjuge vidu, o els fills menors de 25 anys en el cas que no hi hagués cònjuge vidu, percebran una ajuda, en un pagament únic, per un import total equivalent a dos mesos de l'assignació reglamentària per cada any de mandat del causant, excepte que opten per l'ajuda prevista en l'article 9.  
CAPÍTOL TERCER  
Indemnitzacions per cessament  
en l'activitat parlamentària  
Article 11  
Els qui hagen estat membres de Les Corts i després de la constitució de la cambra no hi obtinguen un nou manament, tindran dret a una indemnització per cessament que la cambra que corresponga abonarà amb càrrec al seu pressupost en la quantia i els termes que es precisen en els articles següents.  
Article 12  
1. La quantia de la indemnització per cessament serà l'equivalent a una mensualitat de l'assignació reglamentària per cada any de mandat parlamentari en Les Corts o fracció superior a sis mesos, i fins a un límit màxim de vint-i-quatre mensualitats.  
2. Aquesta indemnització s'abonarà mensualment. No hi tindran dret els hereus en cas de defunció del perceptor.  
3. Els qui hagen percebut la indemnització per un import inferior al límit que s'estableix en l'apartat 1, i tinguen novament la condició de parlamentari devengaran, com a màxim, el dret a la indemnització per la diferència entre el que s'ha percebut i el límit establert en l'apartat susdit.  
4. L'abonament de la indemnització se suspendrà en el cas que el perceptor tinga novament la condició de membre de Les Corts.  
Article 13  
1. No tindrà dret a la indemnització per cessament l'exparlamentari que haja estat en el càrrec durant un temps inferior a dos anys, sense perjudici que aquest període de temps es puga sumar al de mandats posteriors.  
2. Tampoc no podrà percebre aquesta indemnització:  
a) L'exparlamentari que continue formant part d'una altra cambra parlamentària.  
b) L'exparlamentari que tinga reconegut el dret a indemnització per una altra cambra parlamentària de la qual haja estat membre.  
c) L'exparlamentari que exercesca un càrrec públic electe o polític de lliure designació amb retribució salarial o que tinga reconegut el dret a una indemnització per exercir un càrrec públic electe o polític de lliure designació.  
Article 14  
Mentre dure la indemnització per cessament, no es podrà percebre la pensió parlamentària establerta en l'article 1, ni l'ajuda prevista en l'article 8.  
CAPÍTOL QUART  
Pla de previsió social  
Article 15  
1. Les Corts, amb càrrec al seu pressupost i, per a tots els diputats durant el seu mandat, abonaran a un pla de previsió social la quantitat corresponent al 10% de l'assignació reglamentària.  
2. La Mesa adoptarà els acords precisos per a donar compliment al que hi ha establert en l'apartat 1.  
DISPOSICIÓ ADDICIONAL  
Primera. Règim fiscal  
Totes les prestacions establertes en aquest reglament estaran sotmeses, amb caràcter general i sense excepcions, a la legislació tributària vigent.  
Segona. Diputats de l'etapa transitòria de la primera legislatura  
Els qui hagen estat membres de Les Corts durant la totalitat de l'etapa transitòria i de la primera legislatura devengaran el dret a la pensió parlamentària establerta en l'article 1 encara que no hagen tingut la condició de parlamentaris durant, si més no, set anys, amb el percentatge establert en la lletra a de l'apartat 4 de l'article 3.  
Tercera. Limitació a l'obtenció de la indemnització por cessament prevista en l'article 11  
Els membres de Les Corts que adquiresquen aquesta condició amb posterioritat a l'entrada en vigor d'aquest reglament sols tindran dret a la indemnització per cessament prevista en l'article 11 si exerceixen aquest mandat durant un mínim de dos anys.  
Disposició final. Entrada en vigor  
1. Les pensions parlamentàries i l'ajuda prevista en l'article 8 es concediran a partir de la present legislatura. No obstant, els qui tinguen la condició d'exparlamentaris podran obtenir-ne la cessió a partir del dia 1 de gener de 2007.  
2. El pla de previsió social entrarà en vigor en la data que establesca la Mesa de Les Corts.  
3. Les restants prestacions previstes en aquest reglamento entraran en vigor el dia següent al de la publicació en el Bolletí Oficial de Les Corts.


Còpia Permalink ELI